《游岘山》
宋代·葛胜仲

山随宇宙结，千古真苒苒。登临足揽胜，兹来余复忝。

山椒耸太华，夷路谢跻险。溶溶鸭头水，绿净衣可染。

渔师网槎头，尽以红鲜掩。金刀鲙缕飞，来佐华觞滟。

前修俱鬼录，勋阀谩琬琰。谷虚禽响答，月皎烟华敛。

同登幸旷士，形迹孰拘检。长啸揖清流，一洗邹湛谄。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。